Марко Ганчев
Балада за Едуард осми

chitanka.info

Сега ми е ясно донейде защо сме

забравили вече за Едуард осми.

Бях малък. Той беше на Англия крал.

Говореха много как бил си избрал

монархът незнатна жена за съпруга.

И нея си искал и никоя друга.

Но твърдо отказвали църква и власт:

Не щеме такава кралица над нас!

От що се отказваш: от кралската митра

или от жената — го питали с хитра

усмивка, в която напирал смеха.

Но кралят английски бил крал на духа.

И трона напуснал. Защо му е трон,

щом чуждата воля и там е закон?

И взел си незнатната своя любима —

един поданик верен поне да си има.

Шумът покрай него след туй се смени

с гърмежа на едри и дребни войни.

История шестваше вече мащабна.

Оная известност на краля отслабна.

Защо е забравен, разбирам невям.

Защо си го спомням обаче, не знам…

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.